b'\n_START_ARTICLE_\nCroix de guerre 1914\xe2\x80\x931918\n_START_SECTION_\nUtforming\n_START_PARAGRAPH_\nCroix de guerre 1914\xe2\x80\x931918 best\xc3\xa5r av et bronsekors med utb\xc3\xb8yde armer. Korset er lagt p\xc3\xa5 krysslagte sverd. Midtmedaljongen b\xc3\xa6rer en avbildning av republikkens kvinnefigur, en h\xc3\xb8yrevendt byste der figuren er if\xc3\xb8rt frygisk lue og laurb\xc3\xa6rkrans. P\xc3\xa5 revers st\xc3\xa5r \xc3\xa5rstallene \xc2\xab1914\xe2\x80\x931915\xc2\xbb, \xc2\xab1914\xe2\x80\x931916\xc2\xbb, \xc2\xab1914\xe2\x80\x931917\xc2\xbb eller \xc2\xab1914\xe2\x80\x931918\xc2\xbb, avhengig av tildelingstidspunkt. Medaljongen er omgitt av en bord med innskriften \xc2\xabR\xc3\x89PUBLIQUE FRAN\xc3\x87AISE\xc2\xbb._NEWLINE_Utmerkelsen er utformet av billedhoggeren Paul-Albert Bartholom\xc3\xa9._NEWLINE_Medaljen er opphengt i et gr\xc3\xb8nt b\xc3\xa5nd med r\xc3\xb8de kantstriper og fem smale r\xc3\xb8de striper. B\xc3\xa5ndet er likt det som keiser Napol\xc3\xa9on III fastsatte for St. Helena-medaljen, som ble tildelt det f\xc3\xb8rste keiserrikets veteraner._NEWLINE_Medaljeb\xc3\xa5ndet kan utstyres med tilleggsutmerkelser. Anf\xc3\xb8rsel p\xc3\xa5 h\xc3\xa6rens dagsordre er markert med en palmegren i bronse, fem slike med en palmegren i s\xc3\xb8lv. Stjerner i bronse indikerer anf\xc3\xb8rsel p\xc3\xa5 dagsordren til regiment eller brigade, i s\xc3\xb8lv p\xc3\xa5 dagsordren til divisjoner og forgylt p\xc3\xa5 dagsordren til arm\xc3\xa9korps._NEWLINE_Avdelinger som utmerket seg gjentatte ganger, fikk etter andre og tredje tildeling av Croix de guerre 1914\xe2\x80\x931918, b\xc3\xa5ndet utstyrt med snor. Denne kunne alle tjenestegj\xc3\xb8rende i avdelingen b\xc3\xa6re p\xc3\xa5 medaljeb\xc3\xa5ndet.\n_START_SECTION_\nTildeling\n_START_PARAGRAPH_\nMedaljen ble tildelt den som ved sin innsats p\xc3\xa5 slagmarken har gjort seg bemerket p\xc3\xa5 en slik m\xc3\xa5te at vedkommende er blitt nedtegnet i avdelingens dagsordre. Den kunne tildeles personell av enhver rang. I s\xc3\xa6rtilfeller kunne utmerkelsen ogs\xc3\xa5 tildeles milit\xc3\xa6re avdelinger, bysamfunn og sivilpersoner._NEWLINE_Croix de guerre 1914\xe2\x80\x931918 ble tildelt 2.055.0000 offiserer og menige. I alt ble 762 milit\xc3\xa6ravdelinger hedret med utmerkelsen. Totalt ble 2952 byer og kommuner tildelt Croix de guerre 1914\xe2\x80\x931918, blant disse er Dunkerque og Li\xc3\xa8ge.'